O persoană a fost ucisă şi alta grav rănită în cursul nopţii de sâmbătă spre duminică la Bruxelles în două incidente separate cu arme de foc, pe fondul creşterii criminalităţii legate de traficul de droguri, au indicat duminică, 24 martie, surse poliţieneşti şi judiciare citate de AFP.
Primul incident, soldat cu un mort, s-a produs la Laeken, în nordul capitalei belgiene, iar al doilea câteva ore mai târziu, în apropiere de centru, în urma căruia o persoană a fost găsită grav rănită şi în prezent se află în stare critică la spital.
Circa şase incidente cu arme de foc legate aparent de traficul de droguri s-au produs începând din februarie la Bruxelles, unde problemele legate de consumul de "crack" pe străzi sunt în creştere, notează AFP.
Sub presiunea acestor incidente intens mediatizate, autorităţile locale au prezentat la finele lunii trecute o strategie pentru contracararea acestui val de violenţă pe care l-au calificat drept "inacceptabil".
Portul flamand Anvers - principala poartă de intrare a cocainei în Europa - a devenit în mod regulat scenă de violenţe între bande, dar până de curând Bruxellesul a fost ocolit de astfel de incidente.